b'\n_START_ARTICLE_\nUlvsnes\xc3\xb8y\n_START_SECTION_\nUlvsnes\xc3\xb8y skole (Ulfsnes\xc3\xb8en skolehjem)\n_START_PARAGRAPH_\nI 1881 ble det opprettet et skolehjem for \xc2\xabslemme\xc2\xbb gutter i alderen fra 10 til 15 \xc3\xa5r p\xc3\xa5 \xc3\xb8ya (enkelte kunne ogs\xc3\xa5 bo der til de var 18 \xc3\xa5r). Institusjonen, som var en slags rednings- og oppdragelsesanstalt, ble opprinnelig kalt Ulfsnes\xc3\xb8ens Opdragelsesanstalt i Nordhordland for vanartede og forvildede gutter. Skolemannen og teologen Ole Irgens fra Bergen tok initiativet til skolehjemmet, som ble betalt med penger fra Brennevinssamlaget og Bergens Sparebank. Bygningene p\xc3\xa5 \xc3\xb8ya sto klar til bruk i april 1881. De f\xc3\xb8rste guttene kom til \xc3\xb8ya i oktober 1881. I 1900 fikk anstalten ny status i samsvar med Lov av 1896 om fors\xc3\xb8mte barn (verger\xc3\xa5dsloven) og ble da Ulvn\xc3\xa6s\xc3\xb8ens Skolehjem for fors\xc3\xb8mte Gutter. Lov av 1951 om spesialskoler gav grunnlag for nyordning der staten overtok driften for Ulvsnes\xc3\xb8y skole for gutter med tilpasningsvansker. I 1965 ble navnet igjen forandret, da til Ulvnes\xc3\xb8y off. skole. Guttene som bodde og gikk p\xc3\xa5 skolen, ble sendt dit av myndighetene p\xc3\xa5 grunn av omsorgssvikt eller atferdsproblemer. Det var et 30-talls elever og noen f\xc3\xa5 l\xc3\xa6rere. Skolehjemmet hadde eget brevhus fra 1901 til 1955, opprinnelig kalt \xc2\xabOlsnes\xc3\xb8en i Bruvik\xc2\xbb. _NEWLINE_Ulvsnes\xc3\xb8y skole er beskrevet i Edvard Lysnes \xc2\xabUlvsnes\xc3\xb8y skole, fra oppdragelsesanstant til offentlig skole\xc2\xbb fra 1983 og Yngvar Ustvedts bok \xc2\xabDjevel\xc3\xb8ya i Oslofjorden \xe2\x80\x93 historien om Bast\xc3\xb8y og andre straffeanstalter for slemme gutter\xc2\xbb fra 2000._NEWLINE_Skolen ble lagt ned i 1981.\n_START_SECTION_\nBergen fengsel avdeling Oster\xc3\xb8y\n_START_PARAGRAPH_\nFra 1982 holdt Bergen fengsel til i bygningene etter skolehjemmet p\xc3\xa5 Ulvsnes\xc3\xb8y. Avdelingen fikk f\xc3\xb8rst navnet Bergen kretsfengsel avd. Oster\xc3\xb8y. Etter \xc3\xa5pningen av Bergen Landsfengsel i 1990 ble avdelingen kalt Bergen landsfengsel avd. Oster\xc3\xb8y. Begrepet landsfengsel forsvant ved innf\xc3\xb8ringen av regionene 1. januar 2001. Alle fengselsvesenets anstalter blir n\xc3\xa5 betegnet som fengsel._NEWLINE_Avd. Oster\xc3\xb8y hadde 26 ansatte og plass til 31 innsatte hvorav ni plasser var for kvinner. De innsatte var sysselsatt i driften, i vedlikehold av de gamle bygningene, i g\xc3\xa5rdsdrift eller gikk p\xc3\xa5 skole. \xc3\x85sane videreg\xc3\xa5ende skole hadde en egen avdeling i fengselet._NEWLINE_Det ble besluttet \xc3\xa5 legge ned \xc2\xabg\xc3\xa5rdsfengselet\xc2\xbb da statens leieavtalen gikk ut i 2019. Fengselsdriften ble lagt ned i februar 2019. \xc3\x98ya ble deretter lagt ut for salg for 8,2 millioner kroner, og i juni 2019 ble \xc3\xb8ya solgt for 11,8 millioner kroner. \xc3\x98ya er regulert til tjenesteyting, som inneb\xc3\xa6rer at en virksomhet m\xc3\xa5 driftes p\xc3\xa5 \xc3\xb8ya.'